text: Kvinde død efter brand juleaften
  25 december 2018 kl. 07.09
  En brand i et rækkehus i Haderslev kostede juleaften en 77-årig kvinde livet. 
  Den ældre kvinde boede alene i et rækkehus, der er tilknyttet et ældrecenter på Hjortebrovej i Haderslev. Her modtog de ved 18-tiden juleaften et nødkald fra kvinden.
  Da hjemmesygeplejersken kort tid efter nåede frem til lejligheden, var boligen overtændt, fortæller vagtchef ved Syd- og Sønderjyllands Politi Nikolaj Hølmkjær.
  Politiet modtog anmeldelsen om branden klokken 18.34, og brandfolkene fandt kvinden død i sin seng.
  KLIK og se mere tv på localeyes.dk
  Vagtchef Nikolaj Hølmkjær fortæller til TV SYD tirsdag morgen, at årsagen til branden endnu ikke er opklaret. Det skal først undersøges nærmere i løbet af de kommende dage.
  Den 77-årige kvinde var sengeliggende, og fik daglig besøg af hjemmeplejen. De pårørende er underrettet om dødsfaldet.
  